CELEX: 62015TN0497
Language: sl
Date: 2015-08-28 00:00:00
Title: Zadeva T-497/15: Tožba, vložena 28. avgusta 2015 – Oltis Group/Evropska komisija

23.11.2015   
            
            
               SL
            
            
               Uradni list Evropske unije
            
            
               C 389/59
            
         Tožba, vložena 28. avgusta 2015 – Oltis Group/Evropska komisija
   (Zadeva T-497/15)
   (2015/C 389/68)
   Jezik postopka: češčina
   
      Stranki
   
   
      Tožeča stranka: Oltis Group a.s. (Olomouc, Češka republika) (zastopnik: P. Konečný, odvetnik)
   
      Tožena stranka: Evropska komisija
   
      Predloga
   
   Tožeča stranka Splošnemu sodišču predlaga, naj:
   
               —
            
            
               odločbo Evropske komisije o zavrnitvi ponudbe tožeče stranke ali ponudb za programe za inovativnost „Program za inovativnost IP 4 – rešitve IT za privlačne železniške storitve“ in „Program za inovativnost IP 5 – Tehnologije za trajnosten in privlačen evropski tovorni promet“ v okviru projekta „Shift2 Rail“ razglasi za nično;
            
         
               —
            
            
               toženi stranki naloži plačilo stroškov.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja naslednja tožbena razloga.
   
               1.
            
            
               Prvi tožbeni razlog: ocenjevalna komisija je prekoračila svoja pooblastila
               Tožeča stranka v zvezi s tem med drugim trdi, da ocenjevalna komisija v okviru postopka ni mogla izpodriniti izključne pravice tožeče stranke in združiti več ločenih ponudb za pridobitev statusa pridruženega člana družbe „Shift2Rail“ v eno samo ponudbo, zato je kršila postopek ocenjevanja. Tožeča stranka poleg tega navaja, da če predložitev dveh ločenih ponudb s strani enega ponudnika za različne programe za inovativnost po mnenju ocenjevalne komisije ni bila v skladu z razpisno dokumentacijo in če tak položaj v tej dokumentaciji ni bil predviden, bi morala biti tožeča stranka o tem obveščena v skladu z delom 8.2 razpisne dokumentacije in bi zato morala obdržati svojo pravico do razpolaganja s predloženimi ponudbami.
            
         
               2.
            
            
               Drugi tožbeni razlog: postopek, ki ga je uporabila ocenjevalna komisija, ni bil v skladu z razpisno dokumentacijo
               Tožeča stranka v zvezi s tem trdi, da ocenjevalna komisija ni ravnala v skladu z razpisno dokumentacijo, ker je s ponudbo tožeče stranke razpolagala, ne da bi jo o tem obvestila ali jo pozvala, naj pojasni dvoumnosti ali popravi napake.
               Tožeča stranka poleg tega meni, da bi morala ocenjevalna komisija ponudbe oceniti (in točke dodeliti) posebej, tudi potem, ko so bile združene v eno samo ponudbo, saj je lahko načelo objektivnega ocenjevanja lahko spoštovano le z uporabo takega postopka. Postopek, ki ga je uporabila ocenjevalna komisija, s tem ko je ponudbe tožeče stranke ocenila skupaj in tako tudi točke dodelila skupaj ob upoštevanju ocenjevalnega merila, je zavajajoč, diskriminatoren in v nasprotju s temeljnim načelom razpisne dokumentacije, zaradi njega pa je odločba tudi nepreverljiva.